钦定古今图书集成/明伦汇编/氏族典/第363卷 > 《廖用贤尚友录》 > 任圜
## 钦定古今图书集成/明伦汇编/氏族典/第363卷 > 《廖用贤尚友录》 > 任圜

按《五代史任圜传》：“圜，京兆三原人也。为人明敏，善谈
辩。李嗣昭节度昭义，辟圜观察支使。张文礼弑王镕，
庄宗遣嗣昭讨之，嗣昭战殁，圜代将其军。其后以镇
州为北京，拜圜工部尚书、北京副留守，知留守事，为
政有惠爱。明年，郭崇韬兼领成德军节度使，改圜行
军司马，崇韬与圜有隙。同光三年，圜罢司马，守工部”
尚书。魏王继岌暨崇韬伐蜀，惧圜攻己于后，乃辟圜
参魏王军事。蜀灭，继岌杀崇韬，以圜代将其军而旋。
康延孝反，继岌遣圜击败延孝于汉州，而魏王先至
渭南，自杀，圜悉将其军以东。明宗嘉其功，拜圜同中
书门下平章事。安重诲与圜交恶，圜不自安，因请致
仕，退居于磁州。朱守殷反于汴州，重诲诬圜与守殷
连谋，遣人矫制杀之。